[bookmark: clan_1][bookmark: _GoBack]PRAVILNIK
O USLOVIMA I NAČINU PRENOSA ODOBRENJA ZA PRIMENJENA GEOLOŠKA ISTRAŽIVANJA I ODOBRENJA ZA EKSPLOATACIJU REZERVI MINERALNIH SIROVINA I GEOTERMALNIH RESURSA
("Sl. glasnik RS", br. 119/2012)

Član 1 
Ovim pravilnikom bliže se uređuju uslovi i način prenosa odobrenja za primenjena geološka istraživanja i odobrenja za eksploataciju rezervi mineralnih sirovina i geotermalnih resursa, sa nosioca istraživanja i/ili nosioca eksploatacije na drugo privredno društvo, odnosno drugo pravno lice i preduzetnika. 
[bookmark: clan_2]Član 2 
Nosilac istraživanja i/ili nosilac eksploatacije može podneti zahtev za prenos odobrenja za primenjena geološka istraživanja i odobrenja za eksploataciju rezervi mineralnih sirovina i geotermalnih resursa, sa nosioca istraživanja i/ili nosioca eksploatacije (u daljem tekstu: podnosilac zahteva), na drugo privredno društvo, odnosno drugo pravno lice ili preduzetnika. 
Podnosilac zahteva podnosi zahtev za prenos odobrenja za primenjena geološka istraživanja i/ili odobrenja za eksploataciju rezervi mineralnih sirovina i geotermalnih resursa (u daljem tekstu: zahtev za izdavanje odobrenja), u svoje ime, a uz overenu saglasnost budućeg nosioca odobrenja. 
Zahtev iz stava 1. ovog člana podnosi se organu koji je izdao odobrenje za primenjena geološka istraživanja i/ili odobrenje za eksploataciju rezervi mineralnih sirovina i geotermalnih resursa (u daljem tekstu: nadležni organ). 
[bookmark: clan_3]Član 3 
Uz zahtev iz stava 1. ovog člana podnosi se: 
1) odobrenje za primenjena geološka istraživanja i/ili odobrenje za eksploataciju rezervi mineralnih sirovina i geotermalnih resursa, koje je predmet prenosa; 
2) overeno punomoćje ako se zahtev za davanje saglasnosti podnosi preko ovlašćenog lica; 
3) izvod iz registra privrednih subjekata ili drugog registra iz kojeg su vidljivi podaci o nosiocu odobrenja, delatnosti i sedištu, u originalu ili overenoj foto-kopiji, koji nije stariji od 15 dana; 
4) izvod iz registra privrednih subjekata ili drugog registra iz kojeg su vidljivi podaci o budućem nosiocu odobrenja, delatnosti i sedištu, u originalu ili overenoj foto-kopiji, koji nije stariji od 15 dana; 
5) dokaz o pravu svojine ili korišćenja, odnosno službenosti na zemljištu koje je određeno za eksploataciju rezervi mineralnih sirovina ili geotermalnih resursa; 
6) izveštaj nosioca odobrenja o izvršenju obaveza u vezi sanacije i rekultivacije prostora, upravljanja rudarskim otpadom, angažovanja lica sa odgovarajućom stručnom spremom na poslovima tehničkog rukovođenja, stručnog nadzora i bezbednosti i zdravlja na radu, blagovremenog izveštavanja nadležnog organa i inspekcijskih službi o vršenju radova na vršenju geoloških istraživanja i/ili eksploatacije; 
7) dokaz o plaćanju naknade za primenjena geološka istraživanja mineralnih i drugih geoloških resursa, odnosno naknade za korišćenje mineralnih sirovina i geotermalnih resursa; 
8) poslednji izveštaj o inspekcijskom nadzoru izvršenom od strane rudarskog inspektora, geološkog inspektora i inspektora bezbednosti na radu; 
9) podaci o kvalifikacionoj strukturi zaposlenih i angažovanog tehničkog osoblja budućeg nosioca odobrenja; 
10) podaci o tehničkoj opremljenosti i osposobljenosti budućeg nosioca odobrenja; 
11) overena pisana izjava budućeg nosioca odobrenja o prihvatanju uslova prenosa odobrenja sa svim pravima i obavezama koje proističu iz njega. 
Na zahtev nadležnog organa podnosilac zahteva i budući nosilac odobrenja dostavljaju i druge podatke koji su neophodni za odlučivanje po zahtevu za prenos odobrenja. 
[bookmark: clan_4]Član 4 
Ako podnosilac zahteva ima neizmirene obaveze po osnovu naknade iz oblasti rudarstva i geologije, nadležni organ će odobriti prenos odobrenja pod uslovom da budući nosilac odobrenja u svojoj izjavi potvrdi da preuzima sve obaveze podnosioca zahteva za prenos odobrenja, kao i obavezu da dospele obaveze izmiri u roku od 15 dana od dana prijema rešenja o prenosu odobrenja. 
[bookmark: clan_5]Član 5 
Prenos odobrenja upisuje se u katastar istražnih i eksploatacionih polja i knjigu isprava koji vodi ministarstvo nadležno za poslove rudarstva i geoloških istraživanja, odnosno nadležni organ autonomne pokrajine, ili nadležni organ jedinice lokalne samouprave u skladu sa Zakonom o rudarstvu i geološkim istraživanjima. 

Ovaj pravilnik stupa na snagu osmog dana od dana objavljivanja u "Službenom glasniku Republike Srbije". 

